Tað stóð á gomlum nøglum. Men við tveimum málum heilt móti dystareenda eydnaðis okkum at toga sigurin heim av Argjum AB hevur argað okkum meira enn ta einu ferðina. Og tá vit hava vunnið, hevur talan ofta verið um teprar sigrar. Og soleiðis varð eisini í dag. Hóast tað var bítandi kalt–og hóast tað mest sum stórkavaði í hálvleikssteðginum–vóru fótbóltslíkindini framúr góð, so eingin ivi man vera um, at tað var skilagott at framskunda dystin. Alt fyri eitt høvdu vit tvær góðar støður, og hóast talan sum heild var um heldur varliga byrjan, so settu vit okkum alt meira á dystin. Brian var eina ferð nær við at gerast heilt leysur, men í evstu løtu fekk Heðin Stenberg tacklað, og nakað seinni hildu vit (kanska), at vit áttu brotsspark, tá sami Heðin tveitti seg niður í føturnar á sama Brian, men tað helt dómarin so ikki. Eitt mál til okkum líkasum lúrdi í luftini, men brádliga svaraði AB aftur. Teir høvdu eina veruliga vandastøðu í øllum dystinum, men hon varð tó ruddað til horna. Bárður Olsen sendi hornasparkið innfyri, og har stútaði Sørin Samuelsen sera vakurt bóltin í netið. Vit royndu at svara aftur, og stutt undan steðginum var Benjamin sera nær við, men úr góðari støðu rakti hann bóltin púrasta skeivt, og so spurdist ikki meira burturúr. Tað tóktist tað heldur ikki gera eftir steðgin. Fyrstu løtuna sótu vit á tí mesta, men AB fótaði sær, og teir megnaðu eisini at hótta við kontra, sum tó ongan tíð veruliga gjørdust vandamikil. Vandamesta støðan–bókstaviliga sæð–mundi vera, tá Brian og AB-málverjin brustu saman í luftduel, og Brian varð liggjandi. Heldur í ørviti mátti framherjin av vøllinum, og uttan iva hevur hann verið á skaðastovuni til seyman í kvøld. Minuttirnir gingu alt ov skjótt, og móti dystarenda tóktist tað, sum skuldu vit líða tí sjáldsomu lagnu at fara málleysir av vøllinum–og enntá við tapi. Men so smíltist Fortuna eina lítla løtu. Fyrru ferðina kom uppspælið úr høgru, og tá innskifti Gilli sendi innfyri, var innskifti Andrass hægstur og stútaði sera vakurt í síðunetið. Javnleikur var betri enn tap, og vit andaðu heldur lættari eina løtu, men so heldur ikki meira. Lítla løtu seinni sendi Árni innfyri úr høgru, og í onkrum klutri millum málverja og verjuspælara endaði bólturin brádliga hjá Benjamin, sum bara skuldi skumpa í tóma málið. Linjuverjin hevði flaggið á lofti, men eftir at hava ráðført seg við dómaran, varð mál kortini dømt, og so var fagnaðurin hjá okkum ovurstórur. Tað einasta, sum nú var eftir, vóru seinastu eyka minuttirnir frá dómaranum, og teir megnaðu vit uttan stórvegis trupulleikar at spæla okkum ígjøgnum. Trý stig afturat á kontina, og hóast vit hesa ferð máttu dúva eitt sindur upp á hepni, so eru tað ofta júst stig av hesum slagnum, sum muna so sera væl, tá alt skal teljast saman. Fyribils eitur tað í øllum førum níggju stig fyri tríggjar dystir, og tað er ein so ruddiliga góðkend byrjan J